แจ็กหม่า เตรียมวางมือจาก อาลีบาบา
ในโลกนี้ การจัดลำดับความสำเร็จ คนมักจะวัดกันที่ขนาดของทรัพย์สิน จะมีทรัพย์สินมาก ก็ต้องทำธุรกิจ หาเงินให้มากที่สุด แต่คำนี้อาจจะไม่ใช่สำหรับ แจ็ก หม่า อีกต่อไป เพราะเขาประกาศว่าจะลาออกจากการเป็นประธานบริษัทอาลีบาบาที่เขาสร้างเองมากับมือ
9 ก.ย. 2561

แจ็ก หม่า เตรียมวางมือจาก อาลีบาบา / โดย ลงทุนแมน
ในโลกนี้
การจัดลำดับความสำเร็จ คนมักจะวัดกันที่ขนาดของทรัพย์สิน
จะมีทรัพย์สินมาก ก็ต้องทำธุรกิจ หาเงินให้มากที่สุด
แต่คำนี้อาจจะไม่ใช่สำหรับ แจ็ก หม่า อีกต่อไป
เพราะเขาประกาศแผนที่จะวางมือจากบริษัทอาลีบาบาที่เขาสร้างเองมากับมือ
ทั้งนี้ แจ็ก หม่า จะไม่ได้ออกจากบริษัทในทันที เขายังคงนั่งอยู่ในตำแหน่งกรรมการของบริษัทต่อไปเพื่อดูการเปลี่ยนถ่ายอำนาจผู้บริหารในครั้งนี้ แต่ในที่สุดเขาก็คงเข้ามาบริหารจัดการอาลีบาบาน้อยลง
โดยหลังจากนี้ เขาจะทำงานการกุศลด้านการศึกษา ซึ่งจริงๆ แล้ว แจ็ก หม่า เคยเป็นครูมาก่อน ก่อนที่จะก่อตั้งอาลีบาบา
แต่ก่อนที่ แจ็ก หม่า จะเป็นครู แจ็ก หม่าเป็นคนเรียนไม่เก่ง ต้องสอบเข้ามหาวิทยาลัย 3 ครั้งถึงจะเข้าได้
เขาเคยสมัครงานเป็นตำรวจ มีผู้สมัคร 5 คน เขาเป็นคนเดียวที่ไม่ได้งาน
เขาเคยไปสมัครงานที่ KFC มีผู้สมัคร 24 คน เขาเป็นคนเดียวที่ไม่ได้งาน
สุดท้ายเขาจึงสมัครเข้าทำงานเป็นครูเช่นเดียวกับภรรยาของเขา
แต่มาคราวนี้เขากลับทำได้ดี
แจ็ก หม่า เป็นครูสอนภาษาอังกฤษ ถึงขนาดติดอันดับ 1 ใน 10 ครูยอดเยี่ยมรุ่นใหม่ของมหาวิทยาลัย
ในปี 1994 แจ็ก หม่า ได้มีโอกาสไปที่สหรัฐอเมริกาได้พบกับอินเทอร์เน็ต ซึ่งเขาได้มีโอกาสใช้ search engine เป็นครั้งแรก
เขาลองค้นหาคำว่า เบียร์ ในอินเทอร์เน็ต แต่ไม่มีเบียร์ของประเทศจีนเลย
และนั่นก็เป็นจุดเริ่มต้นที่ทำให้ แจ็ก หม่า ก่อตั้งบริษัท China Yellow Pages หรือ เป็นเว็บไซต์สมุดหน้าเหลืองของประเทศจีนขึ้นมา
หลังจากนั้นก็ได้ต่อยอดมาเป็นอาลีบาบาในปี 1999 ซึ่งในตอนนั้น แจ็ก หม่า มีอายุ 35 ปี โดยเขาเริ่มธุรกิจอาลีบาบาที่อพาร์ตเมนท์ส่วนตัวของเขาเอง
ผ่านไป 15 ปี..
แจ็ก หม่า ได้นำบริษัท อาลีบาบา เข้าซื้อขายในตลาดหลักทรัพย์นิวยอร์กได้สำเร็จตอนอายุ 50 ปี
ปัจจุบัน แจ็ก หม่า อายุ 54 ปี มีทรัพย์สิน 1.2 ล้านล้านบาท และบริษัทอาลีบาบามีมูลค่ามากถึง 14 ล้านล้านบาท ตัวเลขนี้ใกล้เคียงกับ GDP ของประเทศไทยทั้งประเทศ
ถ้าให้ดูบริษัทใหญ่ที่สุดในโลกที่อยู่ในตลาดหลักทรัพย์ตอนนี้
1.Apple
2.Amazon
3.Microsoft
4.Alphabet (Google)
5.Facebook
ตอนนี้บริษัทอาลีบาบาใหญ่เป็นลำดับที่ 6 ของโลก และถ้าไม่นับบริษัทที่มาจากสหรัฐอเมริกา อาลีบาบาจะเป็นบริษัทที่ใหญ่สุดในโลก
หลังการประกาศว่าจะเกษียณ แจ็ก หม่า ได้กล่าวติดตลกว่า เขาได้เรียนรู้อะไรหลายอย่างจาก บิล เกตส์ เจ้าของบริษัท Microsoft ซึ่งรวมถึงการเกษียณมาทำงานด้านการกุศล
เขาอาจจะไม่สามารถรวยเท่า บิล เกตส์ได้ แต่อย่างน้อยมีสิ่งหนึ่งที่เขาชนะได้ก็คือ เขาจะเกษียณก่อน บิล เกตส์ ที่เกษียณ ตอนอายุ 58 ปี..
จริงๆ แล้ว แจ็ก หม่า เป็นตัวอย่างให้เราได้เห็นหลายเรื่อง
ถ้าเราคุ้นเคยกับ Startup ฝั่งสหรัฐอเมริกา ที่เริ่มต้นด้วยเด็กอายุน้อย มหาวิทยาลัย Harvard มีการศึกษาดี
แต่นั่นไม่ใช่สำหรับ แจ็ก หม่า ซึ่งตอนที่เขาเริ่มสร้างอาลีบาบา เขาอายุ 35 ปีแล้ว ในวัยเด็กเขาเรียนไม่เก่ง และไม่ได้มีความรู้ด้าน coding เลย
นี่เป็นการพิสูจน์ว่า การที่เราจะประสบความสำเร็จด้านเทคโนโลยีได้ การที่อายุมากแล้ว หรือไม่มีความรู้เรื่องคอมพิวเตอร์ อาจจะเป็นแค่ข้ออ้างเท่านั้น
และถ้าเราประสบความสำเร็จ สิ่งที่คนส่วนใหญ่จะทำก็คือ นั่งกอดธุรกิจของตัวเองเอาไว้ให้นานที่สุด นานจนกว่าจะไม่มีแรงทำไหว
แต่นั่นก็ไม่ใช่สำหรับ แจ็ก หม่า
ถึงแม้ว่า แจ็ก หม่า ดูเหมือนจะเป็นตัวแทนทุกอย่างของอาลีบาบา หลายคนคิดว่าถ้าอาลีบาบาขาด แจ็ก หม่า ไป ก็เหมือนร่างกายสูญเสียหัวใจ
แต่ แจ็ก หม่า กล่าวว่า ในตอนนี้คนที่ อาลีบาบา ทั้งเด็กและเก่ง กว่าเขาเยอะ นี่ไม่ใช่จุดสิ้นสุด แต่กลับกลายเป็นว่านี่จะเป็นจุดเริ่มของอาลีบาบายุคใหม่
ส่วนตัวเขาเองก็ยังคงนั่งเป็นกรรมการบริษัท คอยดูแลภาพรวม
เรื่องนี้อาจทำให้เราคิดได้ว่า
จริงอยู่ว่าร่างกายต้องการหัวใจ แต่ในบางครั้งหัวใจก็ไม่จำเป็นต้องวางอยู่ตรงกลางของร่างกายเสมอไป
การที่หัวใจขยับออกมาด้านซ้าย แล้วปล่อยให้อวัยวะอื่นช่วยกันทำหน้าที่ ก็อาจจะทำให้ร่างกายสมบูรณ์ขึ้นกว่าเดิมก็เป็นได้..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------